Mădălina Solomon e personajul central al poveștii. Trăiește într-un sat sărac din Argeș, are 21 de ani și doi copii: Maria, de 3 ani, și Iani, 5 ani. Pe amândoi îi învață toate poeziile pe care și le mai amintește de la școala pe care a abandonat-o în clasa a VII-a. Și-ar dori ca ei să nu fie nevoiți să aibă aceeași viață ca ea și să nu cerșească prin metrourile și tramvaiele din București pentru a-și asigura traiul.

Mirela Oprea lucrează de zece ani la World Vision, o organizație caritabilă internațională, unde se ocupă de programe care combat sărăcia, abandonul școlar și violența împotriva copiilor. După ce a întâlnit-o pe Mădălina cerșind la metrou, Mirela a decis să o ajute. Din experiența asta a ajuns astăzi, pe lângă slujba de zi cu zi, să țină ateliere de dream management și consiliere filantropică.

Ina Solomon lucrează în departamentul de CSR și comunicare al unei bănci și a intrat în satul donatorilor în vara în care împlinea 30 de ani. A simțit că trebuie să o întâlnească pe Mădălina pentru că au același nume și pentru că și ea este mamă. Crede că legătura cu Mădălina e ca o oglindă în care își vede cele mai mari frici.

Livia Rădăcină lucrează în organizația Policy Center for Roma and Minorities și a întâlnit-o pe Mădălina în prima ei toamnă ca studentă la Facultatea de Asistență Socială. Visase să devină medic, dar voluntariatul a convins-o că inima ei este „pentru cei vulnerabili”. Satul Mădălinei a învățat-o să lase deoparte obiceiul de a se gândi cum ar acționa ea dacă ar fi în locul celor pe care încearcă să-i ajute.

Gabriela Solomon e a treia Solomon din poveste. A studiat automatică și calculatoare și astăzi organizează circuite turistice prin România. A donat pentru Mădălina mânată de conexiunea cu numele de familie, dar a rămas atașată de ea după ce au fost împreună la piață. Gabriela a întrebat-o ce ar avea nevoie. Mădălina s-a gândit și a ales: o mătură, un cuțit, o cadă de plastic și lapte pentru grișul copiilor.

Laurențiu Zanfir e partenerul Mădălinei și tatăl Mariei și al lui Iani. S-a născut la Cotu Malului, într-o familie cu trei frați și o soră și a dus-o greu de când se știe. A întâlnit-o pe Mădălina când ea avea 15 ani și el 23. Astăzi adună lemne și în perioadele bune crește și vinde animale.

Alți donatori. Satul Mădălinei e format din câțiva zeci de donatori. Printre cei pe care îi auzi în această poveste se mai numără: Clara Mitar, Corina Murafa, Anemari Necșulescu și Alexandra Ștef.

Experții. Au contribuit în mod esențial cu explicații, nuanțe și expertiză: Victoria Stoiciu, politolog; Petre Florin Manole, deputat PSD; Daniel Sandu, sociolog; Ana Rădulescu, președintele Asociației Asistenților Sociali din România; Mădălina Marcu, consilier de filantropie; Diana Oncioiu, jurnalist.

Mircea Reștea e fotograf și a fost prezent în toate momentele importante ale acestei povești, mânat de aceeași curiozitate care a făcut-o și pe Ana Maria să continue vreme de doi ani și jumătate. A urmărit-o pe Mădălina de la Cotu Malului la Buziaș, a fost cu ea la metrou, prin tramvaie, la biserică, la judecătorie.